《送张倅彦政赴阙》
宋代·苏过

信马来并州，并州在何许。太行如登天，憔悴欲谁语。

青衫百僚底，屏气不敢吐。谓当哭途穷，何但折腰膂。

忽逢元紫芝，仰视得眉宇。敢论通家旧，窃欲比文举。

使君况不凡，高论倾肺腑。能容丞掾醉，不问车茵污。

念我丘壑人，老矣事簪组。端如赴缧囚，坐受狱吏侮。

感公怀抱开，一笑忘羁旅。虽知抱关恶，未忍赋归去。

相从仅满岁，公已歌杕杜。秋风忽零乱，吹尽西山雨。

定应摧行色，不遣车轮阻。天街早飞鞚，鹓鹭看接武。

青云岂难到，少展垂天羽。区区亦自怜，从此归农圃。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。